b'\n_START_ARTICLE_\nSanin piiri\n_START_PARAGRAPH_\nSanin piiri (ransk. Cercle de San) on paikallishallintoalue Malin S\xc3\xa9goun alueella. Sen pinta-ala on 7\xc2\xa0262 neli\xc3\xb6kilometri\xc3\xa4. Asukkaita on 334\xc2\xa0900 henke\xc3\xa4._NEWLINE_Sanin piiri rajoittuu pohjoisessa S\xc3\xa9goun alueen Macinan ja Moptin alueen Djenn\xc3\xa9n piireihin, id\xc3\xa4ss\xc3\xa4 Tominianin piiriin, etel\xc3\xa4ss\xc3\xa4 Sikasson alueen Koutialan ja Yorosson piireihin sek\xc3\xa4 l\xc3\xa4nness\xc3\xa4 Blan ja S\xc3\xa9goun piireihin. Seutu kuuluu Sudanin alueeseen. Sen l\xc3\xa4pi virtaa Nigerin sivujoki Bani._NEWLINE_Piiriin kuuluu Sanin kaupunki ja 24 maalaiskuntaa: Baramandougou, Dah, Diakourouna, Di\xc3\xa9li, Dj\xc3\xa9guena, Fion, Kaniegu\xc3\xa9, Karaba, Kassorola, Kava, Moribala, N\xe2\x80\x99Goa, Niamana, Niasso, N\xe2\x80\x99Torosso, Ouolon, Siadougou, Somo, Sourountouna, Sy, T\xc3\xa9n\xc3\xa9, Teneni, Tourakolomba ja Waki. Hallinnollinen keskus on San. Kyli\xc3\xa4 on yhteens\xc3\xa4 421. _NEWLINE_Asukkaat ovat etup\xc3\xa4\xc3\xa4ss\xc3\xa4 bambaroita, boboja (bwa), fulbeja, miniankoja ja markoja. Lis\xc3\xa4ksi on bozoja, dogoneja ja soninkeja. Uskontoja ovat islam, kristinusko ja animismi._NEWLINE_Sanista on p\xc3\xa4\xc3\xa4llystetyt maantieyhteydet Bamakoon, Moptiin ja Koutialaan. Seudun p\xc3\xa4\xc3\xa4elinkeinot ovat maanviljely ja karjanhoito. T\xc3\xa4rkeimm\xc3\xa4t viljelykasvit ovat hirssi, riisi, durra, maissi, fonio, pavut, maap\xc3\xa4hkin\xc3\xa4 ja puuvilla. Kotiel\xc3\xa4imi\xc3\xa4 ovat naudat, vuohet, lampaat, aasit, siat ja hevoset. Lis\xc3\xa4ksi harjoitetaan kaupank\xc3\xa4ynti\xc3\xa4 ja k\xc3\xa4sity\xc3\xb6ammatteja. Teollisuutta edustaa yksi meijeri.'